News Update: ตลาดหุ้นรัสเซียกลับมาเปิดแล้ว ให้ซื้อขายบางส่วน พร้อมมาตรการคุมเข้ม วันแรกบวกกว่า 4% นำโดยบริษัทน้ำมันและโลหะ - FINNOMENA
ตลาดหุ้นรัสเซียปิดบวกกว่า 4% หลังกลับมาเปิดซื้อขายบางส่วนอีกครั้ง จากที่ก่อนหน้านี้ปิดตลาดไปนานเกือบ 1 เดือน โดยมีความเป็นไปได้ที่จะแยกตลาดสำหรับนักลงทุนต่างชาติและนักลงทุนในประเทศ
25 มี.ค. 2565

ตลาดหุ้นรัสเซียปิดบวกกว่า 4% หลังกลับมาเปิดซื้อขายบางส่วนอีกครั้ง จากที่ก่อนหน้านี้ปิดตลาดไปนานเกือบ 1 เดือน โดยมีความเป็นไปได้ที่จะแยกตลาดสำหรับนักลงทุนต่างชาติและนักลงทุนในประเทศ
การกลับมาซื้อขายของตลาดหุ้นรัสเซียเปิดให้ซื้อขายหุ้นได้เพียง 33 จาก 50 ตัว ที่อยู่ในดัชนี MOEX Russia จำกัดการซื้อขายแค่ประมาณ 4 ชั่วโมง ห้ามขายชอร์ต และไม่อนุญาตให้นักลงทุนต่างชาติขายหุ้น
เมื่อวานนี้ (24 มี.ค.) ดัชนี MOEX Russia ปิดตลาดเพิ่มขึ้น 4.37% อยู่ที่ 2,578.51 จุด โดยระหว่างวันพุ่งถึง 11%
นำโดยหุ้นบริษัทน้ำมันขนาดใหญ่ทั้ง Rosneft ที่พุ่งขึ้น 16.97% และ Lukoil เพิ่มขึ้น 12.41% ขณะที่บริษัทโลหะได้รับอานิสงส์เช่นกัน โดย Rusal บริษัทอะลูมิเนียมพุ่งขึ้น 15.81% และ Norilsk Nickel เพิ่มขึ้นมา 10.17%
อย่างไรก็ตาม หุ้นสายการบินรัสเซีย Aeroflot ปิดร่วงลงไปที่ 16.44% โดยระหว่างวันร่วงลงไปมากกว่า 20%
ก่อนหน้านี้การบุกยูเครนของรัสเซียทำให้ดัชนีหุ้นหลักของรัสเซียร่วงลง 33% จนทำให้รัสเซียตัดสินใจปิดตลาดหุ้นในวันที่ 25 ก.พ. ซึ่งนั่นเป็นก่อนที่การคว่ำบาตรของตะวันตกจะทุบค่าเงินรูเบิลรัสเซียอย่างหนักและทำให้เศรษฐกิจของรัสเซียเข้าสู่ภาวะวิกฤติ
การไม่อนุญาตให้นักลงทุนต่างชาติขายหลักทรัพย์ก็เพื่อป้องกันแรงเทขายที่อาจเกิดขึ้นทันทีหลังเปิดตลาดและยังเป็นการป้องกันการพังทลายของค่าเงินรูเบิลรัสเซียอีกด้วย
แต่การห้ามดังกล่าวอาจทำให้ตลาดหุ้นบิดเบือนได้เพราะนักลงทุนต่างชาติคิดเป็นเกือบครึ่งหนึ่งของปริมาณการซื้อขายในช่วงครึ่งแรกของปีที่แล้ว
ผู้เชี่ยวชาญที่เกี่ยวข้องกับเรื่องนี้มองว่า ในท้ายที่สุดแล้ว ตลาดหุ้นรัสเซียอาจแตกต่างไปจากที่เคยเป็นมา โดยตอนนี้อยู่ระหว่างการหารือเพื่อแยกตลาดสำหรับนักลงทุนต่างชาติและนักลงทุนในประเทศ ซึ่งนักลงทุนต่างชาติจะสามารถขายหุ้นหรือพันธบัตรของตนได้ แต่จะต้องเผชิญกับข้อจำกัดในการย้ายเงินออกจากรัสเซีย
การแยกตลาดแบบดังกล่าวอาจทำให้หุ้นตัวเดียวกันมีราคาต่างกัน 2 ราคา ซึ่งมีตัวอย่างให้เห็นในจีนที่มีความคลาดเคลื่อนกันระหว่างหุ้นที่จดทะเบียนในตลาดหุ้นจีนแผ่นดินใหญ่และในฮ่องกง
อ้างอิง:
https://www.cnbc.com/2022/03/24/wild-moves-in-russian-stocks-as-market-reopens-after-month-long-shutdown.html 
https://www.wsj.com/articles/russian-stock-market-prepares-for-an-unusual-reopening-11648023739 
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
News Update
รัสเซีย
รัสเซียยูเครน
หุ้นรัสเซีย
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA